ગુજરાતમાં ચૂંટણીના સમાચારોના મારામાં નૌકાદળના વડાની પત્રકાર પરિષદની બહુ નોંધ લેવાઈ નથી. તે જ રીતે ત્રણ તારીખે ચાબહર બંદરનો શુભારંભ ઇરાનના પ્રમુખ હસન રુહાનીના હસ્તે કરી દેવાયો તે સમાચારને પણ ખાસ મહત્ત્વ મળ્યું નથી. પણ ચાબહર બંદર ભારત વિકસાવી રહ્યું છે તે વાત પણ દુનિયા જાણે છે. ચીનને જવાબ આપવા માટે જ ભારતે આ પગલું લીધું હતું. બલુચિસ્તાનના દરિયાકિનારે ચીને ગ્વાદર બંદર તૈયાર કરવામાં પાકિસ્તાનને મદદ કરી તો ભારતે તેનાથી નજીક ઇરાનમાં ચાબહર પોર્ટ વિકસાવવામાં મદદ કરી છે. આ બંદર પણ કમર્શિયલ પોર્ટ છે. ભારત તેનો ઉપયોગ કરીને માત્ર ઇરાન સાથે નહીં, પણ ઇરાનની ઉત્તરમાં આવેલા તુર્કમેનિસ્તાન, ઉઝબેકિસ્તાન, કઝાખસ્તાન જેવા દેશો સાથે સીધો વેપાર કરી શકશે. જમીન માર્ગે આ દેશો સાથે વેપાર કરવા માટે પાકિસ્તાનમાંથી પસાર થવું પડે. પાકિસ્તાનને બાયપાસ કરવા માટે ભારતે આ પોર્ટને ડેવલપ કરવામાં રસ લીધો છે.